Parlamentul României

	Comisia pentru agricultură, silvicultură, industrie alimentară şi servicii  specifice
	                            Bucureşti, 28.09.2004
                            Nr. 24/371


Către,

Comisia pentru buget, finanţe şi bănci
AVIZ

asupra proiectului de Lege pentru aprobarea Ordonanţei Guvernului nr.94/2004 privind reglementarea unor măsuri financiare

În conformitate cu prevederile art. 89 şi 107 din Regulamentul Camerei Deputaţilor, Comisia pentru agricultură, silvicultură, industrie alimentară şi servicii specifice a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei Guvernului nr.94/2004 privind reglementarea unor măsuri financiare, transmis cu adresa nr. P.L.-X 567 din 22 septembrie 2004, Camera Deputaţilor fiind Cameră Decizională.


Potrivit prevederilor art.60 din Regulamentul Camerei Deputaţilor, Comisia a dezbătut proiectul de lege sus menţionat în şedinţa din 28.09.2004.

În urma dezbaterilor membrii Comisiei au hotărât să avizeze favorabil proiectul de lege şi să se ţină cont la dezbaterea pe fond de următoarele amendamente:
I. SECŢIUNEA a 18-a

Modificarea şi completarea Legii nr.190/2004 privind stimularea privatizării şi dezvoltării societăţilor comerciale din domeniul agriculturii
1. Alineatul (1) al art. 1 se modifică şi va avea următorul cuprins:

„Art.1. - (1) Societăţile comerciale cuprinse în anexele nr.1 şi 3 la Legea nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, cu modificările şi completările ulterioare, beneficiază, la cererea Agenţiei Domeniilor Statului, de următoarele înlesniri la plată:

a) scutirea de plată a obligaţiilor bugetare restante până în ultima zi a lunii în care s-a semnat contractul de privatizare, reprezentând impozite, taxe, contribuţii şi alte venituri ale bugetului de stat, bugetului asigurărilor sociale de stat, bugetului Fondului naţional unic de asigurări sociale de sănătate şi bugetului asigurărilor sociale pentru şomaj, precum şi cele datorate fondurilor speciale, nestinse prin orice modalitate prevăzută de lege până la data emiterii certificatelor de obligaţii bugetare;

b) scutirea de plată a obligaţiilor bugetare restante până în ultima zi a lunii în care s-a semnat contractul de privatizare, reprezentând taxe şi impozite locale, nestinse prin orice modalitate prevăzută de lege până la data emiterii certificatelor de obligaţii bugetare;

c) scutirea de plată a dobânzilor şi a penalităţilor de orice fel, aferente obligaţiilor bugetare restante, calculate şi neachitate până la data intrării în vigoare a prezentului act normativ;

d) eşalonarea la plată a redevenţei datorate Agenţiei Domeniilor Statului la data semnării contractului de privatizare şi neachitată la data intrării în vigoare a prezentului act normativ pe o perioadă de până la 5 ani, cu o perioadă de graţie de până la 6 luni cuprinsă în eşalonare, şi scutirea de plată a penalităţilor de întârziere aferente acesteia, calculate şi neachitate până la data intrării în vigoare a prezentului act normativ.”
2. Alineatul 1 al art. 2 se modifică şi va avea următorul cuprins:

„Art.2. – (1) În condiţiile art.1 alin.(2) beneficiază de prevederile art.1 alin.(1) lit.d) şi societăţile comerciale care au fost privatizate în baza:

a) Ordonanţei de urgenţă a Guvernului nr.198/1999 privind privatizarea societăţilor comerciale ce deţin în administrare terenuri agricole sau terenuri aflate permanent sub luciu de apă;

b) Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului.”
9. Articolul 11 se modifică şi va avea următorul cuprins:

„Art.11. – Pentru obligaţiile bugetare restante, societăţile comerciale cuprinse în anexele nr.1 şi 3 la Legea nr.268/2001, cu modificările şi completările ulterioare, altele decât cele menţionate la art.1, beneficiază de prevederile Legii nr.190/2004, cu modificările şi completările ulterioare.”
MOTIVARE: Prevederile Legii nr.254/2002 au fost abrogate de art.8 alin.(2) din Legea nr.190/2004





Deputat PSD: Tiberiu Sergius SBÂRCEA


În raport cu obiectul şi conţinutul său, proiectul de lege face parte din categoria legilor ordinară.

